## Õppekorralduse alused

# **Üldsätted**

* 1. Puhastusekspert Koolitus (edaspidi koolituskeskus) on OÜ Puhastusekspert poolt asutatud.
	2. Koolituskeskus korraldab täiskasvanutele tööalast koolitust heakorravaldkonnas.
	3. Koolituskeskus lähtub koolituste korraldamisel täiskasvanute koolituse seadusest, täiendkoolituse standardist, täiskasvanute täienduskoolituse kvaliteeditagamise juhendmaterjalist täiskasvanute täienduskoolitusasutustele, koolitaja käsiraamatust (ETKA Andras), ettevõtte ärieetikast, põhikirjast ja õppekorralduse alustest.
	4. Koolitustegevus toimub sobilikes ruumides, mis vastavad tervisekaitse nõuetele.
	5. Koolituse mahtu arvestatakse akadeemilistes tundides (45 minutit). Ettevõttepraktika ajal on praktikatunni pikkus 60 minutit.
	6. Koolitused toimuvad valdavalt grupikoolitusena. Individuaalõppe puhul viiakse koolitus läbi õppija vajadustest lähtuva individuaalse õppekava alusel.
	7. Õppetöö toimub eesti või vene keeles.
	8. Asjaajamiskeel on eesti keel.
	9. Õpingute alusdokument on õppekava. Õppekava ja muudatused õppekavas kinnitab koolituskeskuse juht.

# **Isikuandmete kogumine ja töötlemine**

* 1. Koolituskeskus kogub õppurite kohta järgmisi andmeid:
		1. nimi;
		2. kontaktandmed (telefon, e-posti aadress)
	2. isikukood (vajalik tunnistuse/ tõendi jaoks. Isikuandmeid töödeldakse isikuandmete kaitse seaduse § 6 alusel)
	3. Iga koolituse lõpul täidavad osalejad tagasisidelehe, kus annavad hinnangu koolituse sisule, lektorile ja koolituse korraldusele ning teevad ettepanekuid koolituse paremaks muutmiseks.

# **Koolitusele registreerumine ja koolitusgrupi komplekteerimine**

* 1. Koolitusele registreerimine sooritatakse kodulehel (www.puhastusekspert.ee).
	2. Koolitusgrupi komplekteerimine:
		1. Õppegrupp moodustatakse koolitusele registreerumise järjekorra ja koolituse alustamiseks eeldatavate tingimuste alusel.
		2. Koolituse alustamiseks koostatakse õppurite nimekiri.
		3. Koolituskeskusel on koolitusgrupi mittetäitumisel (alla 6 osaleja) õigus koolitus ära jätta või koolitust edasi lükata koolitusgrupi täitumiseni. Registreerunuid teavitatakse muutustest telefoni või e-posti teel vähemalt 3 päeva enne planeeritud algust.

# **Koolituse alustamine ja koolitusel osalemine**

* 1. Koolitusel õppimist saavad alustada õppurid, kes on kooli poolt õppegruppi arvatud ning kes on tasunud õppemaksu või edastanud ettevõtte/asutuse poolt tasumist tõendava kinnituskirja.

# **Koolituse lõpetamine ja väljaarvamise kord**

* 1. Õppur arvatakse koolituse nimekirja koolitusele registreerumisel.
	2. Õppur võidakse välja arvata talle esitatud arve maksmata jätmisel. Igat juhtumist vaadatakse läbi üksikjuhtumi põhiselt.
	3. Õppur on lõpetanud Puhastusekspert Koolituse valitud koolituse, kui on osalenud vähemalt 90% tundidest ja olenevalt koolituse eripärast sooritanud testi või eksami, kui see on ettenähtud.
	4. Koolituse lõpetanutele väljastatakse tunnistus (osalisel läbimisel tõend läbitud osade kohta).

# **Õppemaksu kehtestamise, sellest vabastamise ja õppemaksu soodustuste ning õppetoetuste andmise alused ja kord**

* 1. Õppemaksu suuruse kehtestab kooli pidaja ning avaldab selle koduleheküljel.
	2. Õppemaksuga seonduvate soodustuste tegemise otsustamisel võidakse arvesse võtta varasemalt käesoleva kooli poolt korraldatavate kursuste läbimist, samast asutusest mitme inimese osalemist jms.
	3. Koolituse eest tasumine toimub arve alusel enne koolituse algust. Arve tuleb tasuda arvel märgitud tähtajaks.
	4. Maksetähtaja ületamisel 45 päeva võrra, hoolimata meeldetuletustest, võidakse anda tasumata arve inkassofirmale edasiseks käsitlemiseks.

# **Koolitusest loobumine**

* 1. Kui koolitusele registreerunul ei ole võimalik koolitusest osa võtta, tuleb sellest teavitada koolituskeskust e-kirja teel (info@puhastusekspert.ee).
	2. Koolitusest loobumise teatamisel vähemalt 14 päeva enne koolituse algust tagastatakse 100% õppemaksust; teatamisel vähemalt 3 päeva enne koolituse algust, tagastatakse 50% õppemaksust. Hilisemal teatamise õppemaksu ei tagastata

# **Koolituse katkestamine**

* 1. Koolituse poolelijätmisel õppetasu ei tagastata. Kui katkestamiseks on mõjuv põhjus (tervislikud põhjused, komandeering vms), siis saab õppija liituda järgmise grupiga.

# **Õppija õigused ja kohustused**

* 1. Õppijal on õigus:
		1. saada õppekavas ettenähtud koolitust vastavalt valitud kursusele, ette nähtud mahus, kohas ja ajal;
		2. saada teavet koolituse õppekorralduse ja õppekava kohta;
		3. nõuda õppemaksu tagastamist kooli süül ära jäänud kursuste eest;
		4. lahkuda omal soovil enne õppeperioodi lõppu, kusjuures sel juhul õppemaksu ei tagastata;
		5. saada kursuse lõpus lõpu-testi, -arvestuse või -eksami edukal sooritamisel seda kinnitav tunnistus või tõend.
	2. Õppija on kohustatud:
		1. tegutsema hädaolukorras (tulekahju, veeavarii, pommiähvardus jms) vastavalt eeskirjadele ja koolituskeskuse töötajate korraldustele;
		2. hoidma heaperemehelikult tema kasutusse antud õppevahendeid ja koolituskeskuse vara;
		3. käituma vastavalt üldtunnustatud kõlblusnormidele;
		4. tasuma õppemaksu arvel kajastatud summas ja vastavalt arvel kirjutatud kuupäevale;

# **Lektorite kvalifikatsiooninõuded**

* 1. Puhastusekspert Koolitus koolitajad on kogemustega spetsialistid (üldjuhul kõrgharidusega, erialal kutsetunnistusega) ning lisaks omavad täiskasvanute koolitaja kutset ja/ või pedagoogilist kõrgharidust.

# **Vaidluste lahendamise kord**

Kooli ja Õppuri/lektori vahel tekkinud eriarvamused ja vaidlused lahendavad pooled eelkõige läbirääkimiste teel. Kui tekkinud erimeelsusi ei õnnestu lahendada läbirääkimistega, lahendatakse vaidlus Lääne- Viru Maakohtus.